Spoštovani starši!

Pred nami je novo vrtčevsko leto 2020/2021. Prinaša veliko novih izzivov in tudi nekaj sprememb. Trenutne razmere bomo uspešno premostili le s strpnostjo, medsebojno komunikacijo in upoštevanjem zdravstvenih priporočil NIJZ-ja. Tako bomo skupaj oblikovali zdravo, varno in igrivo učno okolje za vaše otroke.

Zavedati se moramo, da pojav novega koronavirusa pomeni dodatno tveganje v življenju in potrebo po spremembi obnašanja ter prilagoditvah. Tveganje za širjenje okužbe s SARS-CoV-2 je odvisno od epidemiološke situacije in izvajanja ukrepov.

V vrtcih priporočamo dosledno izvajanje ukrepov, s čimer se varuje zdravje zaposlenih in njihovih bližnjih in otrok, ki so vrtcu zaupane v varstvo in izobraževanje.

**PRIHOD V VRTEC IN ODHOD IZ VRTCA**

* Otroka v vrtec pripelje in iz vrtca odpelje eden od staršev oziroma ena zdrava odrasla oseba.
* Ob prihodu in odhodu iz vrtca si obvezno nadenite zaščitno masko in si na vhodu razkužite roke.
* Starši vzdržujete ustrezno razdaljo (1,5–2 m) do vzgojiteljic, drugih otrok in staršev.
* Starši odpeljete otroka v garderobo, kjer mu pomagate pri preobuvanju in ga pospremite do vrat igralnice. V igralnico ne vstopajte.
* Po prihodu v igralnico si otrok umije roke z milom in vodo.
* Po oddaji in prevzemu otroka starši čimprej zapustite vrtec in vrtčevsko igrišče.
* Zadrževanje odraslih v vrtcu ni dovoljeno.
* Otroci v vrtec ne prinašajo igrač in knjig od doma.
* Mlajši otroci (1–3 let) lahko prinesejo ‘ninice’ in dude.

**ZDRAVJE OTROKA**

* Starši v vrtec pripeljete le zdravega otroka.
* Otroka, ki ob prihodu v vrtec kaže znake bolezenskega stanja (vročina, driska, bruhanje, gnojni izcedek iz nosa, gnojno vnetje oči, izpuščaj in drugo), strokovna delavka ne sme sprejeti v oddelek.
* Otrok se lahko v vrtec vrne 48 ur po tem, ko otrok ne kaže več bolezenskih znakov.
* Starši pozorno spremljajte zdravstveno stanje otroka. V primeru, da zboli, nemudoma obvestite vrtec po telefonu.
* Če med bivanjem otroka v vrtcu nastopijo bolezenski znaki, strokovna delavka takoj obvesti starše. Starši ste dolžni čimprej prevzeti otroka, ki bo do vašega prihoda v spremstvu strokovne delavke počakal v izolacijski sobi, ki se nahaja pri stranskem vhodu pri telovadnici.

Če je pri otroku potrjena okužba s COVID-19, starši o tem obvestite vrtec. Vrtec o tem obvesti Nacionalni inštitut za javno zdravje in Ministrstvo za izobraževanje, znanost in šport. NIJZ začne voditi epidemiološko preiskavo. Vrtec ukrepa po navodilih regijskega epidemiologa. O morebitnih dodatnih ukrepih vas bomo sproti obveščali.

Zaradi zdravja in varnosti vaših otrok in zaposlenih dosledno upoštevajte navodila.

Želimo vam prijetno vrtčevsko leto.

 Strokovne delavke in vodstvo vrtca.